text: Politi: Største menneskesmuglersag til dato
  27 april 2016 kl. 15.18
  En 49-årig mand fra Sønderborg er blevet dømt i en af de største menneskesmuglersager hos Syd- og Sønderjyllands Politi.
  En 49-årig mand fra Sønderborg er onsdag blevet idømt tre år og tre måneders fængsel i en omfattende sag om systematisk og organiseret menneskesmugling af i alt 79 personer.
  Dommen er et resultat af et vellykket samarbejde mellem dansk og tysk politi
  
  Sagen blev optrævlet, da tysk politi efterforskede organiseret menneskesmugling og her stødte på den 49-åriges navn. Herefter foregik efterforskningen i et samarbejde mellem dansk og tysk politi.
  Den afslørede, at et stort antal personer var blevet smuglet over den dansk-tyske grænse i perioden fra april 2014 til marts 2015.
  Den 49-årige mand blev anholdt af en civilpatrulje den 11. marts 2015. Taget på fersk gerning i færd med at smugle en statsløs palæstinenser over grænsen.
  
  Nægter sig skyldig
  Den nu dømte har siddet varetægtsfængslet siden da.
  Han har under hele sagens forløb nægtet sig skyldig.
  Ud over organiseret menneskesmugling blev den 49-årige mand dømt for forsøg på dokumentfalsk og personelfalsk.
  Desuden har han fået konfiskeret cirka 30.000 kroner, 1000 euro og 900 dollars.
  Han tog betænkningstid med hensyn til at anke dommen.
  Anklagerfuldmægtig Kristine Dippel Andersen udtaler i en pressemeddelelse til TV SYD, at hun er tilfreds med sagens udfald og den langvarige fængselsstraf, og glæder sig over, at dommen er et resultat af et vellykket samarbejde mellem dansk og tysk politi.
  